Twee gaan vir SA in VSA sing | News24
Twee gaan vir SA in VSA sing
=Thia Fourie (15) en Nolene Spinks (14) is gekies om Suid-Afrika in Los Angeles met hul sang te verteenwoordig. Hulle beplan om 'n CD van hul wenduette te maak. Foto: werner hills
Twee Oos-Kaapse meisies, Thia Fourie (15) en Nolene Spinks (14), het onlangs die Oos-Kaap se naam hoog gehou by die Suid- Afrikaanse kampioenskapsbyeenkoms vir uitvoerende kunste wat in Rustenburg in Noordwes gehou is.
Dié twee is vir hul duette met vyf goue, twee silwer- en 'n bronsmedalje bekroon. Boonop het Thia ook vir haar solo-uitvoerings verskeie medaljes ontvang.
'n Bonus vir die twee tieners was om gekies te word vir die Suid-Afrikaanse span wat teen die einde van die jaar aan die wêreldbyeenkoms in Los Angeles in Kalifornië gaan deelneem.
Albei ontvang musiek­onderrig by Franz Geldenhuys in Jeffreysbaai.
Die twee se duet-vriendskap het juis in 2013 by die kampioenskapsbyeenkoms begin. Thia is 'n gr. 10-leerder aan die Hoërskool Kirkwood, terwyl Nolene in gr. 8 aan die ­Hoërskool D.F. Malherbe in Port Elizabeth is.
Dit was die blonde Thia se laaste jaar dat sy aan dié kompetisie deelgeneem het. Sy neem reeds die afgelope vyf jaar daaraan deel.
"Ek wil eerder die volgende twee jaar op my studies konsentreer," het sy gesê.
Sy beplan om haar ná matriek aan die Universiteit Stellenbosch in die regte te bekwaam.
Nolene het musiek in haar bloed en vertel haar hele familie is musikaal en sing gereeld saam. Sy speel ook op gehoor klavier en kitaar.
"My droom is om eendag my eie musiekskool oop te maak wat landwyd bekend sal word," het Nolene gesê.
Thia en Nolene beplan om binnekort 'n CD van hul musiek uit te gee om geld vir die reis na Los Angeles bymekaar te maak.